Okresná prokuratúra Revúca 
SNP 1370/1A, 050 01 Revúca 	

Sp. zn. : 1 Pv 391/12/6608	Revúca, 12.2.2013
EEČ : 2-48-4-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Revúca
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhaného pre prečin zanedbania povinnej výživy podľa § 207 ods. 1 Trestného zákona na tom skutkovom základe, že hoci mu z ustanovenia § 62 ods. 1 a nasledujúcich ustanovení Zákona o rodine vyplývala povinnosť prispievať na výživu svojich detí XXXXX, nar. XXXXX a XXXXX, nar. XXXXX vo výške 30 % zo sumy životného minima na nezaopatrené neplnoleté dieťa mesačne na každé vopred k rukám matky XXXXX, trvale bytom XXXXX, XXXXX, pričom svoju vyživovaciu povinnosť si v Revúcej a inde v období od augusta 2012 do novembra 2012 neplnil, napriek tomu, že v uvedenom období vykonával živnostenskú činnosť, nebol evidovaný ako uchádzač o zamestnanie a nepoberal dávku v hmotnej núdzi a príspevky k dávke, a týmto konaním mu vznikol celkový dlh na výživnom vo výške 213,20 €,
lebo zanikla trestnosť činu.
Odôvodnenie:
Poverený príslušník Obvodného oddelenia PZ v Revúcej uznesením pod ČVS:ORP-582/RA-RA-2012 zo dňa 28.12.2012 podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, ako je to uvedené vo výrokovej časti predmetného uznesenia. 

V priebehu skráteného vyšetrovania bolo zistené, že dlžné výživné za stíhané obdobie bolo obvineným XXXXX uhradené v celom rozsahu. Obvinený dňa 27.12.2012 poštovou poukážkou uhradil 100 €, čím uhradil výživné, za mesiac december a časť dlžného výživného, dňa 31.01.2013 bankovým prevodom uhradil sumu vo výške 280 €, čím uhradil výživné za mesiac január a celé dlžné výživné. Skutočnosť, že obvinený uhradil zmeškané výživné v celom rozsahu vyplynulo taktiež z výpovedi poškodenej XXXXX zo dňa 04.02.2013, v ktorej uviedla, že obvinený jej uhradil celé dlžné výživné, z jej výpovede taktiež nevyplynulo, že by v priebehu neplatenia výživného obvineným nezaopatrené deti trpeli núdzou a predmetné obdobie na nich zanechalo trvalo nepriaznivé následky.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinený XXXXX svoju vyživovaciu povinnosť za obdobie, za ktoré je trestne stíhaný splnil skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 písm. a) Trestného zákona, trestnosť prečinu zanedbania povinnej výživy podľa § 207 ods. 1 Trestného zákona zanikla. 

	Keďže zanikla trestnosť činu bol som povinný v zmysle § 215 ods. 1 písm. h) Trestného poriadku zastaviť trestné stíhanie. 
Poučenie:
	Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Juraj Rybár
prokurátor